Twee sterf, 5 beseer in KZN-ongelukke | Maroela Media
Die ongelukstoneel op die M1 naby die Klaarwaterweg-afrit in Chatsworth. Foto: Rescue Care
Garrith Jamieson, bedryfsdirekteur van Rescue Care-nooddienste, het gesê paramedici is net ná 16:00 na ŉ ongelukstoneel op die M1 naby die Klaarwaterweg-afrit in Chatsworth ontbied.
ŉ Vragmotor en ŉ sportnutsvoertuig het reg van voor gebots, voordat ŉ derde voertuig in die ander twee voertuie vasgery het. “Twee insittendes van die sportnutsvoertuig het ernstige beserings opgedoen en was in die wrak vasgekeer. Paramedici het die mans gestabiliseer, terwyl brandweerbeamptes meganiese toerusting gebruik het om hulle uit die wrak te sny,” het Jamieson gesê.
Die twee mans is na ŉ hospitaal gehaas.
Die ongelukstoneel op die N3 naby die Richmondweg-afrit in Pinetown. Foto: Rescue Care
Om 20:15 is Rescue Care-paramedici na ŉ ongelukstoneel op die N3 naby die Richmondweg-afrit in Pinetown ontbied.
“ŉ Voertuig het agter in ŉ vragmotor vasgery en ŉ derde voertuig was ook by die botsing betrokke. Drie mense was in die wrak van die eerste voertuig vasgekeer. Die twee passasiers agter in die voertuig het reeds aan hul beserings beswyk en is op die toneel dood verklaar,” het Jamieson gesê.
Die bestuurder van die voertuig was in ŉ kritieke toestand en moes op ŉ asemhalingsmasjien geplaas word, terwyl brandweerbeamptes hom uit die wrak gesny het. Hy is saam met nog ŉ insittende in die voertuig en die bestuurder van die derde motor na ŉ nabygeleë hospitaal geneem.
al hierdie ongelukke kon vermy gewees het indien die mense nie so onverantwoordelik bestuur nie! nou wonder ek is daar werklik nog genoeg opgeleide personeel om al hierdie ongelukke te ondersoek?
Stem saam willie. Mense word losgelaat op ons paaie met ‘n K53 wat bokkerol werd is.